











EELNÕU

	
	EELNÕU

	
	06.08.2026 nr 1-4/26/55

	
	

	TAPA VALLAVOLIKOGU
	

	OTSUS
	




	Tapa

	

	

	Vallavalitsusele riigihanke korraldamiseks ja lepingu sõlmimiseks nõusoleku andmine (toiduainete ostmine) 

	


	Võttes aluseks kohaliku omavalitsuse üksuse finantsjuhtimise seaduse § 28 lg 3 ning Tapa Vallavolikogu 28.01.2019 määruse nr 47 “Tapa vallavara valitsemise kord” § 6 lg 1 p 2:

1. Anda Tapa Vallavalitsusele nõusolek korraldada riigihange eesmärgiga soetada toiduaineid Tapa Valla Köögile, et tagada toitlustusteenuse osutamine Tapa valla haridusasutustes. Hankeleping sõlmitakse perioodiks 01.01. – 31.08.2027.

1. Otsus jõustub teatavakstegemisest.

Käesoleva otsuse peale võib esitada Tapa Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama või esitada kaebuse Tartu Halduskohtu halduskohtumenetluse seadustikus sätestatud korras.

	



	(allkirjastatud digitaalselt)

Maksim Butšenkov
vallavolikogu esimees




	Seletuskiri

	Käesoleva hanke eesmärk on sõlmida hankeleping(ud) Tapa Vallale kuuluva toitlustusüksuse – Tapa Valla Köök, toiduainetega varustamiseks perioodil 01. jaanuar kuni 31. august 2027. Hange on vajalik, et tagada koolide ja lasteaedade toitlustamiseks vajalike toiduainete kättesaadavus ning teha seda läbipaistvalt ja kooskõlas kehtiva õigusega.
Alates 2021. aastast korraldab Tapa Vallavalitsus koolide ja lasteaedade toitlustamist oma asutuse kaudu. Ostetavate toiduainete mahud 2027. aastaks on hinnatud varasemate perioodide tarbimisandmete ning prognooside põhjal, võimaldades koostada täpse ja läbimõeldud hankedokumendi.

Arvestades soetatavate toiduainete kogumahtu ning nende ühtset otstarvet, toitlustusteenuse pakkumine haridusasutustes, käsitletakse hangitavaid kaupu kui sama eesmärgi saavutamiseks vajalikke. Seetõttu viiakse toiduainete soetamine läbi ühtse riigihanke raames. 

Hankemenetluse valikul lähtutakse riigihangete seaduses sätestatud põhimõtetest ning eeldatava kogumahu alusel kohaldatavast menetluskorrast. Hanke ettevalmistamisel on arvestatud, et erinevate toiduainete gruppide kogumaksumus kuulub arvestamisele tervikuna, kuna kõik kaubad on suunatud sama teenuse osutamiseks.

Hange on plaanis jaotada alljärgnevateks osadeks:
Osa 1 – Piimatooted ja munad
Osa 2 – Maitseained
Osa 3 – Kuivained, konservid
Osa 4 – Külmutatud puu- ja köögiviljad
Osa 5 – Puu- ja köögiviljad
Osa 6 – Kala ja kalatooted
Osa 7 – Lihatooted
Osa 8 – Hoidised ja mahlad
Osa 9 – Pagaritooted
Osa 10 – Sea-, veise- ja kanaliha
Osa 11 – MAHE piimatooted
Osa 12 – MAHE veiseliha
Osa 13 – MAHE tooted
Osa 14 – MAHE köögi- ja puuvili

Hanke tulemusel on kavandatud sõlmida hankeleping(ud), mis võimaldavad tagada planeeritud kogustes ja nõutud kvaliteediga toiduainete tarned kogu lepinguperioodi vältel. Hanke struktuur jaotatakse osadeks, võimaldamaks turuosalistele konkureerida konkreetsetes toidugruppides ning suurendamaks konkurentsi. Kõigi lepingute alusel toimuvad tarned jooksvalt vastavalt Tapa Valla Köögi tellimustele.

Toiduainete ostmine: eelarve täitmine 01.01-31.07.2026 seisuga on 187 477,16 eurot. Eelarveaasta koondeelarve: 320 000 eurot. 
2027. aastal 8 kuu kulu prognoosime 215 000 – 220 000 eurot (sõltub inflatsioonist ja toidukaupade kallinemisest).

